KYK: Vernuftige helikopter(tjie) se foto's van Mars | Netwerk24
KYK: Vernuftige helikopter(tjie) se foto's van Mars
03 Mei 2021 10:05
Ingenuity, die Mars-helikoptertjie, se eerste vier vlugte op die Rooi Planeet was so suksesvol dat dit voortaan operasioneel aangewend gaan word.
Volgens die BBC beteken dit dat die helikopter Nasa se Perseverance-voertuig sal ondersteun en help met sy soektog na enige tekens van lewe op Mars.
"Die tegniese prestasie was fantasties en het al ons verwagtinge oortref," het MiMi Aung, Ingenuity se projekbestuurder, gesê.
"Ek kan jou nie vertel hoe opgewonde ons is oor hierdie nuwe fase nie," het Aung bygevoeg.
Ingenuity se vlug op 19 April het geskiedenis gemaak as die eerste aangedrewe, beheerde vlug op 'n ander planeet.
Die helikopter van 1,8 kg het in die uiters dun Mars-atmosfeer opgestyg en ongeveer 40 sekondes op 'n hoogte van 2 m gesweef voordat hy weer gaan land het.
Vir sy tweede en derde vlug het die helikopter verder gevlieg en tot 'n hoogte van 5 m opgestyg voordat dit lateraal vir onderskeidelik 2 m en 50 m gevlieg het voordat hy by sy landingsplek neergestryk het.
CNN berig Ingenuity sal minstens nog 'n maand bo Mars rondvlieg. Die helikopter het Vrydag sy vierde vlug onderneem.
Die Perseverance-voertuig het toe ook video's en foto's van Ingenuity se vlug afgeneem en kon vir die eerste keer klank opneem.
"Die helikopter kon 'n lugperspektief van Mars vasvang wat die mensdom nog nooit gesien het nie," het Aung gesê.
Volgens Space.com het Ingenuity al sy doelwitte met sy vier vlugte op 19, 22, 25 en 30 April bereik. Die helikopter het in sy laaste vlug Vrydag 'n topsnelheid van 13 km/h bereik gedurende die 117 sekondes wat hy gevlieg het.
"Toekomstige ontdekkingsreise na Mars kan nou met vertroue die ekstra vermoë in ag neem wat lugverkenning vir 'n wetenskaplike missie kan bring," het Lori Glaze, direkteur van Nasa se afdeling Planetary Science, gesê.